Hoë afgedank oor Bushiri’s se verblyfpermitteShepherd Bushiri en sy vrou, Mary. (Foto: Facebook) Die hoofdirekteur van permitte by binnelandse sake wat aanbeveel het dat permanente verblyfpermitte onregmatig aan die selfverklaarde profeet Shepherd Bushiri en sy gesin uitgereik word, is ná ’n dissiplinêre verhoor in die pad gesteek. Die departement van binnelandse sake sê Ronney Marhule is afgedank nadat hy skuldig bevind is op twee aanklagte van wangedrag wat verband hou met oneerlikheid en nalatigheid. Marhule is met onmiddellike inwerkingtreding afgedank. Marhule se afdanking volg ná ’n uitgerekte dissiplinêre verhoor van bykans ’n jaar lank. Marhule het hom gedurende die tyd drie keer tot die arbeidshof en die arbeidsappèlhof gewend in ’n poging om te verhoed dat die verhoor voortgaan. Marhule is van nalatigheid en oneerlikheid aangekla nadat hy in 2016 aanbeveel het dat permanente verblyfpermitte aan Bushiri en sy gesin goedgekeur word. Dít “sonder dat hulle daarvoor gekwalifiseer het,” sê die departement. (Argieffoto) Marhule het ook aanbeveel dat Mohamed Afzal Motiwala en Fatima Ebrahim se permanente verblyfreg goedgekeur word. Die departement het egter nie enige besonderhede oor dié saak bekend gemaak nie. Die voorsitter van die dissiplinêre verhoor het eindelik bevind dat Marhule geen berou getoon het vir die onreëlmatige aanbevelings wat hy gemaak het nie. Die voorsitter het voorts bevind dat die “vertrouensverhouding” tussen Marhule en die departement onherstelbaar geskend is. Bushiri, sy vrou, Mary, en hul medebeskuldigdes staan in Suid-Afrika tereg op aanklagte van bedrog ten bedrae van sowat R102 miljoen. Die charismatiese miljoenêr-prediker van die Enlightened Christian Church het in November 2020 uit Suid-Afrika na Malawi gevlug ondanks streng borgtogvoorwaardes wat veronderstel was om te verseker dat hy en sy vrou hul verhoor bywoon.